OKRESNÁ PROKURATÚRA LIPTOVSKÝ MIKULÁŠ 
Tomášikova 5, 031 80 Liptovský Mikuláš 1	

Číslo: 1 Pv 327/15/5505	Liptovský Mikuláš  07.03.2016
EEČ: 2-39-47-2016

U Z N E S E N I E

Trestná vec:	obv. XXXXX 
Trestný čin:	Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Liptovský Mikuláš

Podľa § 220 odsek 1 Trestného poriadku schvaľujem zmier uzavretý medzi:
obvineným: 
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 31/209, XXXXX XXXXX, Slovensko
väzba: nie
a
poškodeným:  
1.	XXXXX 
dátum narodenia: XXXXX 
miesto narodenia: XXXXX  
trvalé bydlisko: XXXXX 452, XXXXX XXXXX, Slovensko 
Obsahom zmieru je:
Výška nahradenej škody alebo škody, na náhradu ktorej sa obvinený zaviazal: náhrada škody uplatnená z povinného zmluvného poistenia zodpovednosti za škodu spôsobenú prevádzkou motorového vozidla.  
Peňažná suma určená na všeobecne prospešné účely: 300 € 
Konkrétny adresát peňažnej sumy určenej na všeobecne prospešné účely: Spojená škola, J. Rumana 6, Liptovský Mikuláš, č. ú.: SK43 8180 0000 0070 0026 2424, BIC/SWIFT: SPSRSKBAXXX. 
Suma odovzdaná štátu na peňažnú pomoc obetiam trestnej činnosti: 150,- €

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného    
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 31/209, XXXXX XXXXX, Slovensko
väzba: nie
ktorý je trestne stíhaný pre trestný čin:
- Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Odd.výkonu služby DI OR PZ Lipt.Mikuláš pod spisovou značkou ORP-37/DI-LM-2015.

na tom skutkovom základe, že: 
dňa 03. 06. 2015 o 15.55 hod. viedol osobné motorové vozidlo značky Škoda Fabia, ev. č. XXXXX po štátnej ceste č. I/18 v Liptovskom Hrádku v smere jazdy na Poprad a v križovatke pri tržnici pri odbočovaní vľavo nedal prednosť v jazde protiidúcemu nemotorovému vozidlu – bicyklu, ktorý viedol po ceste č. I/18 v smere jazdy na Liptovský Mikuláš cyklista XXXXX, nar. XXXXX. 1976, trvale bytom XXXXX 452, XXXXX, ktorý následkom zrážky spadol na zem a utrpel poranenie hlavy v oblasti nosa, pomliaždenie prstov pravej ruky, odreninu kožného krytu 3. prsta, opuch a krvnú podliatinu predkolenia vľavo, odreninu a pomliaždenie predkolenia vpravo, tržnú ranu a oderky, na ktoré zranenia bol obmedzený v obvyklom spôsobe života najmenej po dobu 25-30 dní.  
 
Odôvodnenie:
Poverený príslušník Okresného dopravného inšpektorátu v Liptovskom Mikuláši sp. zn. ORP-37/DI-LM-2015 na základe uznesenia o začatí trestného stíhania a vznesení obvinenia zo dňa 18. 08. 2015 viedol trestné stíhanie proti obvinenému XXXXX za prečin ublíženia na zdraví podľa § 158 Trestného zákona pre skutok uvedený vo výroku tohto uznesenia. 

Skutok je obvinenému okrem jeho priznania preukázaný výpoveďou svedka a poškodeného XXXXX a výpoveďou svedka XXXXX, zápisnicou o obhliadke miesta dopravnej nehody, záznamom z dopravnej nehody s pripojeným plánkom miesta nehody a fotodokumentáciou, zranenia poškodeného sú preukázané lekárskymi odbornými vyjadreniami. Vykonanými dychovými skúškami obvineného a poškodeného nebola zistená prítomnosť alkoholu v dychu. 

Obvinený XXXXX dňa 11. 01. 2016 v Liptovskom Mikuláši pred probačným a mediačným úradníkom Okresného súdu Liptovský Mikuláš a poškodený XXXXX dňa 18. 01. 2016 nepriamo vo Vrbanoch podpísali zmier podľa § 220 ods. 1 a nasl. Trestného poriadku. 

Poškodený XXXXX si nárok na náhradu škody za spôsobenú ujmu na zdraví a škodu na majetku uplatnil z povinného zmluvného poistenia zodpovednosti za škodu spôsobenú prevádzkou motorového vozidla. Týmto považuje svoje nároky na náhradu škody za uspokojené a náhradu inej škody od obvineného nežiadal. Tiež vyhlásil, že porozumel podstate inštitútu zmieru a je si vedomý, že po schválení zmieru prokurátorom Okresnej prokuratúry v Liptovskom Mikuláši už nebude môcť uplatniť nárok na náhradu škody v trestnom konaní. 

Obvinený XXXXX v prípravnom konaní do zápisnice o výsluchu obvineného dňa 24. 09. 2015 vyhlásil, spáchal skutok, pre ktorý je trestne stíhaný, uznal vinu a spáchanie skutku úprimne oľutoval. Toto vyhlásenie zopakoval aj pred probačným a mediačným úradníkom Okresného súdu v Liptovskom Mikuláši dňa 11. 01. 2016. Vyhlásenie vykonal slobodne vážne a zrozumiteľne. 

Obvinený nebol doposiaľ súdne trestaný. V evidenčnej karte vodiča má dva záznamy o uložených blokových pokutách v roku 2009 a v roku 2014 za menej závažné priestupky. 

Za prečin ublíženia na zdraví podľa § 158 Trestného zákona možno uložiť trest odňatia slobody až na jeden rok. 

Podľa § 220 ods. 1 Trestného poriadku, pretože obvinený spáchal nedbanlivostný prečin, kde horná hranica trestnej sadzby neprevyšuje 5 rokov, môže byť za zákonom splnených podmienok uzavretý zmier. 

Obvinený dňa 26. 02. 2016 vložil na účet prokuratúry sumu 300,- € určenú na všeobecne prospešné účely, z ktorých 50% chce, aby boli poukázané na účet štátu na peňažnú pomoc obetiam trestného činu a 50% Spojenej škole, J. Rumana 6, Liptovský Mikuláš. 

Vzhľadom na osobu obvineného, okolnosti, za ktorých došlo k spáchaniu činu, tiež osobné pomery obvineného, považujem sumu určenú na všeobecne prospešné účely, ktorú poukázal obvinený, za primeranú. 

Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ  bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom,  a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 221 Trestného poriadku, ak to okolnosti prípadu vyžadujú, pred rozhodnutím o schválení zmieru prokurátor vypočuje obvineného a poškodeného, najmä na spôsob a okolnosti uzavretia zmieru, či zmier medzi nimi bol uzavretý dobrovoľne a či súhlasia so schválením zmieru; výsluchom obvineného zistí, či rozumie obsahu obvinenia a či si je vedomý dôsledkov schválenia zmieru. Súčasťou výsluchu obvineného musí byť vyhlásenie, že spáchal skutok, za ktorý je stíhaný. Pred výsluchom treba obvineného a poškodeného poučiť o ich právach, o podstate zmieru.

Podľa § 223 ods. 2 Trestného poriadku pri určení adresáta peňažnej sumy určenej na všeobecne prospešné účely je súd a v prípravnom konaní prokurátor viazaný obsahom dohody o zmieri medzi obvineným a poškodeným.

Podľa § 224 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotné, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona. Z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.

V prípravnom konaní boli splnené zákonom stanovené podmienky na schválenie zmieru a súčasné zastavenie trestného stíhania, preto som rozhodla tak, ako je uvedené vo výrokovej časti tohto uznesenia.	
 
Poučenie:
Proti tomuto uzneseniu nie je prípustná sťažnosť. 

JUDr. Anna Turčinová 
prokurátorka